CELEX: 62008CN0130
Language: fi
Date: 2008-03-31 00:00:00
Title: Asia C-130/08: Kanne 31.3.2008 — Euroopan yhteisöjen komissio v. Helleenien tasavalta

24.5.2008   
            
            
               FI
            
            
               Euroopan unionin virallinen lehti
            
            
               C 128/25
            
         Kanne 31.3.2008 — Euroopan yhteisöjen komissio v. Helleenien tasavalta
   (Asia C-130/08)
   (2008/C 128/46)
   Oikeudenkäyntikieli: kreikka
   Asianosaiset
   
      Kantaja: Euroopan yhteisöjen komissio (asiamies: M. Kontou-Durande)
   
      Vastaaja: Helleenien tasavalta
   Vaatimukset
   
               —
            
            
               On todettava, että Helleenien tasavalta ei ole noudattanut asetuksen N:o 343/2003 3 artiklan 1 kohdan mukaisia velvoitteitaan, koska se ei ole antanut niitä lakeja, asetuksia tai hallinnollisia määräyksiä, joilla taataan kaikissa tapauksissa kolmannen maan kansalaisen, joka asetuksen 343/2003 16 artiklan 1 kohdan d alakohdan nojalla kuljetetaan takaisin Kreikkaan, jotta tämä ottaisi hänet takaisin tutkiakseen hänen hakemuksensa, turvapaikkahakemusten aineellinen tutkiminen.
            
         
               —
            
            
               Helleenien tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   
               1.
            
            
               YK:n pakolaisvaltuutettu kiinnitti komission huomion siihen, onko Kreikan lainsäädäntö, joka koskee pakolaisaseman myöntämistä ulkomaalaiselle koskevaa menettelyä, sopusoinnussa asetuksen 343/2003 kanssa tapauksessa, joissa ulkomaalainen on mielivaltaisesti lähtenyt maasta ja hänen osaltaan on tehty päätös turvapaikkahakemuksen tutkimismenettelyn keskeyttämisestä.
            
         
               2.
            
            
               Ongelma johtuu 6.4.1999 annetun presidentin asetuksen 61/99 (FEK A'63) 2 §:n 8 momentista, joka koskee turvapaikkahakemuksen tutkimismenettelyn keskeyttämistä. Tässä säännöksessä rinnastetaan se, että turvanpaikanhakija poistetaan ilman ennakkoilmoitusta ja mielivaltaisesti maasta, hakemuksen peruuttamiseen, ja säännöksen mukaan hakemuksen tutkimismenettely keskeytetään yleisestä järjestyksestä vastaavan ministeriön pääsihteerin päätöksellä, joka annetaan tiedoksi asianomaiselle tavalla, jolla tiedoksianto suoritetaan henkilölle, jonka asuinpaikka ei ole tiedossa. Tämä päätös voidaan kumota vain siinä tapauksessa, että hakija ilmestyy toimivaltaisten viranomaisten luo viimeistään kolmen kuukauden kuluessa sen päätöksen tiedoksiantamisesta, jolla hakijan hakemuksen tutkimismenettely keskeytettiin, ja että hän esittää todisteita, joista ilmenee, että hänen poissaolonsa johtui ylivoimaisesta esteestä.
            
         
               3.
            
            
               Turvapaikanhakijan siirtyminen ilman ennakkoilmoitusta siitä jäsenvaltiosta, jossa hän on jättänyt turvapaikkahakemuksen, johonkin toiseen jäsenvaltioon on yksi niistä tyypillisistä tapauksista, joita asetuksella 343/2003 erityisesti pyritään säätelemään siten, että varmistetaan se, että jäsenvaltio, jonka asetuksen 16 artiklan 1 kohdan nojalla katsotaan olevan vastuussa hakemuksen tutkimisesta, tutkii aineellisesti hakemuksen.
            
         
               4.
            
            
               Presidentin asetuksen 2 §:n 8 momentissa asetetuista edellytyksistä yhdessä seuraa, että käytännössä on mahdotonta riitauttaa tuomioistuimessa tutkimismenettelyn keskeyttämispäätöstä ja tosiasiallisesti päästä turvapaikka-aseman määrittelymenettelyyn.
            
         
               5.
            
            
               Helleenien tasavalta on myöntänyt, että Kreikan lainsäädäntö voi aiheuttaa ongelman suhteessa asetukseen 343/2003, ja se on valmis ryhtymään tämän vuoksi toimenpiteisiin. Niinpä se ehdottaa ongelman ratkaisemista sillä, että annetaan presidentin asetus, jolla pannaan kansallisessa oikeusjärjestyksessä täytäntöön neuvoston direktiivi 2005/85/EY, ja että se täsmentää, että riidanalaisia säännöksiä ei sovelleta tapauksissa, joihin sovelletaan asetusta 343/2003.
            
         
               6.
            
            
               Samanaikaisesti Helleenien tasavalta on vakuuttanut, että se tutkii aineellisesti kaikki sellaisten henkilöiden turvapaikkahakemukset, jotka on siirretty toiseen maahaan, jotta hakemukset tutkitaan siellä uudelleen asetuksen 343/2003 nojalla, ja että se peruuttaa mahdollisesti jo tehdyt tutkimismenettelyn keskeyttämispäätökset.
            
         
               7.
            
            
               Komissio on ottanut huomioon Helleenien tasavallan nämä vakuuttelut. Komissio kuitenkin katsoo, että nämä vakuuttelut eivät riitä varmistamaan tarvittavaa oikeusvarmuutta siltä osin kuin kyse on asetuksen säännösten asianmukaisesta soveltamisesta kaikissa turvapaikkahakemustapauksissa ja että ne eivät erityisesti riitä varmistamaan kaikkien turvapaikkahakemusten aineellista tutkimista siten, että varmistettaisiin tosiasiallinen ja tehokas pääsy turvapaikka-aseman määrittelymenettelyyn.
            
         
               8.
            
            
               Edellä esitetyn perusteella komissio katsoo, että Helleenien tasavalta ei ole noudattanut asetuksen 343/2003 3 artiklan 1 kohdan mukaisia velvoitteitaan, koska se ei ole toteuttanut toimenpiteitä, jotka ovat tarpeen sen varmistamiseksi, että kolmansien maiden kansalaisen, jonka osalta on tehty tutkimismenettelyn keskeyttämispäätös mielivaltaisen maasta poistamisen vuoksi ja joka on otettu takaisin, turvapaikkahakemus tutkitaan aineellisesti asetuksen 343/2003 3 artiklan 1 kohdan mukaisesti.